Ангел Попов
Човешка същност

chitanka.info

Духът е горда птица,

душата — славей нежен,

а тялото гнездо е

сред космоса безбрежен.

Духът е вик победен,

душата — зов любовен

и никога не свършва

дуетът им съдбовен.

Духът е звезден кораб,

душата — странник вечен,

а тялото е пристан

по пътя им далечен.

Духът е жарко слънце,

душата — грозде южно,

а тялото е чаша

за тържество задружно.

Духът е бистър ручей,

душата — земна жажда

и като китна пролет

човекът се възражда.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.